Slagelse

Slagelse er en by på Sydvest-Sjælland med  innbyggere (2010) og samtidig en av Danmarks eldste byer. Byen er Sjællands åttende største og ligger i Slagelse kommune, som hører under Region Sjælland. Navnet «Slagelse» kommer av det olddanske ordet slagh som betyr «senkning i terrenget» og av else som er et annet ord for «løse». 

Som handelsby har den et stort oppland og er et naturlig sentrum med sine gågater og innkjøpssentre.
 
I den sydøstlige delen av Slagelse finner man Antvorskov kaserne hvor Gardehusarregimentet holder til. Kasernen har 200 ansatte og kan huse opp til  soldater. Byen er videre preget av en rekke utdanningsinstitusjoner, slik som pedagogseminariet, handelshøyskolen, sykepleieskolen, gymnaset og Teknisk skole samt en rekke offentlige og private skoler. 

Midt i byen finner man en av de eldste teglstenskirker i Danmark; Sankt Mikkels kirke bygget på 1300-tallet og Sankt Peders kirke som har røtter tilbake til 1100-tallet. 

I den sydlige enden av byen ligger ruinene av Antvorskov kloster som ble overdratt til munkeordenen johannitene i 1164 av kong Valdemar den store. I byen finner man dessuten museet Slagelse Museum. 

Ca. 7 kilometer vest for byen ligger vikingborgen Trelleborg som er en ringborg fra vikingtiden.

Historie 

Da Antvorskov kloster kom til på midten av 1100-tallet, reiste folk langveisfra til klosteret for å bli helbredet av munkene. Dette var med på å sette fart på handelen i området. 

Byen fikk kjøpstadsprivilegier av kong Erik Klipping i 1280, men allerede på et tidligere tidspunkt hadde Knut den store opprettet et fast myntsted i byen. 

I de neste århundrene bygget man et helligåndshus og et hospital for spedalske samtidig som flere kirker skjøt opp. På 1300-tallet led byen under svartedauden og ikke mindre enn en fjerdedel av befolkningen ble revet vekk av pesten. 

På 1500-tallet virket teologen Hans Tausen som munk ved klosteret inntil han reiste til Wittenberg i Tyskland for å studere ved universitetet. Da han vendte hjem var han overbevist lutheraner og holdt sin første lutherske preken i klosterets kirke i 1525. Etter hvert forfalt klosteret og i 1580 ble det bygget om til slott. Kong Frederik II døde her i 1588.

Mellom 1515 og 1804 ble Slagelse rammet av en rekke storbranner som ødela store deler av det helt gamle bymiljøet, men enkelte bygninger klarte seg, bl.a. en gammel kirkelade fra slutten av middelalderen som i årene 1616 og inn på 1800-tallet var latinskole i byen. Forfatterne B.S. Ingemann, Jens Baggesen og H.C. Andersen var elever på skolen. 

Jernbanestrekningen København-Roskilde-Korsør kom til byen i 1856, men stasjonen ble anlagt litt nord for byen; og i 1881 anla man byparken Slagelse Lystanlæg. Egentlig stasjby ble Slagelse først i 1892 med flyttingen av stasjonen inn til byen og oppføringen av den nåværende stasjonsbygningen, tegnet av arkitekten N.P.C. Holsøe. 

I 1909 ble det bygget et elverk i byen, som nesten 90 år senere, i 1995, ble til Slagelse musikkhus.

Nyere historie 

Etter kommunalreformen i 2007 består Slagelse kommune av fire tidligere kommuner; Skælskør, Korsør, Hashøj og den tidligere Slagelse kommune. 

Slagelse har siden 1990-årene vært omtalt i mediene innenfor håndball, primært kvinnehåndball og ikke minst pga. Slagelse DT, da treneren Anja Andersen sto i spissen for laget. Klubben vant flere danske mesterskap og det europeiske klubbmesterskapet Champions League to ganger.

Geografi 
Slagelse ligger ved motorveien Europavei 20 og er samtidig et østdansk jernbaneknutepunkt, dels mellom Odense og København, dels mellom byen selv og Tølløse på Nordvestsjælland. 

Byen ligger ca. 18 kilometer fra Korsør og Storebæltsbroen.  Etter Kommunalreformen er kommunen kjennetegnet ved en rekke større bysentre innenfor et område på 567 km².

Vennskapsbyer 
Vichtis
Kragerø
Policé
Motala
Dargun

Referanser

Eksterne lenker 
 Slagelse Kommune 
 Slagelse Museum
 Vikingeborgen Trelleborg
 Dansk Center for Byhistorie - Slagelse

 

fr:Slagelse
it:Slagelse
nl:Slagelse
pt:Slagelse
vi:Slagelse
vo:Slagelse